તત્કાલીન કમિશનર કેશવ વર્મા, તત્કાલીન ડેપ્યુટી કમિશનર શિવાનંદ ઝા, પિનાકીન દીક્ષિત અને ઉત્પલ પડિયા ક્રિકેટ પાછળ પાગલ હતા. તેમના સમય દરમિયાન કોર્પોરેશનના કર્મચારીઓને તમામ સુવિધાઓ પણ મળી જતી હતી. કર્મચારીઓની એક ક્લબ પણ હતી જેમાં મ્યુનિસિપાલિટી નિયમિત ગ્રાન્ટ આપતી હતી. આ ક્લબનું શું થયું એ કોઈને ખબર નથી. કેશવ વર્માએ તો વર્લ્ડ બેંકની આખી ટીમને અહીં બોલાવીને સરદાર પટેલ સ્ટેડિયમમાં મેચ રમાડી હતી. વર્લ્ડ બેંકની ટીમમાં મોટાભાગના ઇંગ્લેન્ડ અને ઓસ્ટ્રેલિયાના અધિકારીઓ હતા. આ મેચ પૂર્વે ભારે વરસાદ પડી જતાં મેચ રમાય તેવી સ્થિતિ નહોતી. પરંતુ કેશવ વર્માએ સફાઇ કામદારોને કામે લગાડ્યા હતા અને આખી રાતની મહેનત પછી સવારે 10 વાગ્યે ગ્રાઉન્ડ મેચ રમવાલાયક બની ગયું હતું. સફાઇ કામદારોની કામગીરી પર વર્મા સહિત વર્લ્ડ બેંકની ટીમ ઓળઘોળ થઇ હતી. તમામ કામદારોનું વર્માએ ખાસ સન્માન કર્યું હતું. હવે, જોકે કોર્પોરેશનના ક્રિકેટ પ્રેમમાં ઓટ આવી ગઈ હોય તેમ લાગે છે..